Manchester City varð af mikilvægum stigum í toppbaráttu ensku úrvalsdeildarinnar í fótbolta í gærkvöld. City er á toppi deildarinnar með fjögurra stiga forskot á Liverpool sem á leik til góða.
Manchester City heimsótti Crystal Palace í eina leik gærkvöldsins og lauk leiknum með markalausu jafntefli á Selhurst Park. Þessi úrslit hleyptu spennu í toppbaráttuna en fjórum stigum munar nú á City og Liverpool sem er í öðru sætinu. Liverpool mætir Arsenal á miðvikudag og fari Liverpool með sigur af hólmi munar aðeins einu stigi á liðunum. City hefur nú spilað 29 leiki en Liverpool 28.
Framherjinn Christian Eriksen var í dag valinn í danska landsliðið fyrir tvo vináttuleiki gegn Hollandi og Serbíu sem fram undan eru hjá Dönum. Þetta er í fyrsta sinn sem Eriksen er valinn í landsliðshópinn eftir að hann fór í hjartastopp í leik Danmerkur og Finnlands á Evrópumótinu í fótbolta síðasta sumar. Eriksen fékk græddan í sig bjargráð á Ríkisspítalanum í Kaupmannahöfn í fyrra og töldu margir að fótboltaferli hans væri lokið. Bjargráðurinn kom í veg fyrir að hann mætti spila áfram með Inter á Ítalíu vegna reglna þar í landi en hann gekk til liðs við enska úrvalsdeildarliðið Brentford í byrjun árs.
Ástralski kylfingurinn Cameron Smith tryggði sér sigurinn á Players-meistaramótinu í golfi sem lauk loks á TPC Sawgrass vellinum í Flórída í gærkvöld. Veðurguðirnir léku mótshaldara grátt alla helgina og því var mótið spilað á fimm dögum í stað fjögurra eins og venjan er. Smith, sem var að vinna sinn fimmta sigur á PGA-mótaröðinni, lék lokahringinn á 66 höggum eða á sex höggum undir pari og vann samanlagt á þrettán höggum undir pari, einu höggi á undan inverska kylfingnum Anirban Lahiri. Verðlaunafé á Players-meistaramótinu er almennt hærra en það sem gengur og gerist á PGA-mótaröðinni en tryggði Smith sér 3,6 milljónir bandaríkjadali með sigrinum. Það nemur um 477 milljónum króna.
